META เกมเปลี่ยนขุน.!?
ปมเหตุหุ้นบริษัท เมตะ คอร์ปอเรชั่น จำกัด (มหาชน) หรือ META รูดติดฟลอร์ 5 วันทำการตั้งแต่วันที่ 27 มี.ค.-2 เม.ย. 2563 เป็นปรากฏการณ์ที่ไม่เคยเกิดขึ้นมาก่อนกับหุ้นตัวนี้...ท่ามกลางคำถาม ว่าเกิดอะไรขึ้น..?
14 เม.ย. 2563

สำนักข่าวรัชดา
ปมเหตุหุ้นบริษัท เมตะ คอร์ปอเรชั่น จำกัด (มหาชน) หรือ META รูดติดฟลอร์ 5 วันทำการตั้งแต่วันที่ 27 มี.ค.-2 เม.ย. 2563 เป็นปรากฏการณ์ที่ไม่เคยเกิดขึ้นมาก่อนกับหุ้นตัวนี้…ท่ามกลางคำถาม ว่าเกิดอะไรขึ้น..?
ทั้ง ๆ ที่ไม่มีปัจจัยลบใด ๆ เพราะถ้าไปดูปัจจัยพื้นฐานก็ไม่ได้เลวร้ายอะไร…
ไม่น่าจะทำให้หุ้น META ดิ่งเหวขนาดนั้น..!! จะว่าเป็นเพราะสถานการณ์โควิด-19 ก็คงไม่ใช่…
ก็มีการตั้งข้อสังเกตว่า ปรากฏการณ์ดังกล่าวละม้ายคล้ายคลึงกับกรณีบริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ที่ผู้ถือหุ้นรายใหญ่เล่นมาร์จิ้น จนถูก force sell หรือบังคับขาย จนทำให้ราคาหุ้น PSTC รูดติดฟลอร์เหมือนกัน
แต่เคสของ META สิ่งที่น่าจับตา หลังหุ้นรูดติดฟลอร์ ก็มีรายงานการซื้อขายหุ้นออกมา ปรากฏว่า “ทิตานัน หรุ่นเริงใจ” ผู้ถือหุ้นอันดับ 4 ขายหุ้นออกมา 2.4268% ทำให้เหลือถือแค่ 3.068%
และที่บังเอิญมากกว่านั้น บริษัท ณุศาบุรี จำกัด ซึ่งติดทำเนียบผู้ถือหุ้นใหญ่ เข้าไปซื้อหุ้น META เพิ่มอีก 0.7842% ส่งผลถือรวมเป็น 5.4422%
ทำให้ “ณุศาบุรี” ก้าวขึ้นไปเป็นผู้ถือหุ้นอันดับ 4 ของ META ทันที…
และอีกบังเอิญ พบว่า ณุศาบุรี หนึ่งในกรรมการมีนามสกุล “เตชะนาวากุล” ในนาม “เทพฤทธิ์ เตชะนาวากุล” อยู่ด้วย
ซึ่งบังเอิ๊นบังเอิญนามสกุล เตชะนาวากุล ก็เป็นผู้ถือหุ้น META อันดับ 15 ซะด้วย…
ทำให้นอกจากณุศาบุรีถือหุ้น META โดยตรง 5.4422% แล้ว ยังมี “ทวิช เตชะนาวากุล” ถือหุ้นอีก 1.21% รวมอยู่ด้วย
แหม๊…ช่างบังเอิญจริง ๆ
เอ๊ะ…หรือ META กำลังเล่นเกมเปลี่ยนขุนอยู่หรือเปล่าน๊าาา..?
จากปรากฏการณ์ดังกล่าว ชวนให้คิดว่า ณุศาบุรีจะเข้ามามีบทบาทถือหุ้น META มากขึ้น..!!
ซึ่งต้องรอดูกันต่อไปว่า ณุศาบุรีจะถือมากขึ้นอีกหรือไม่..?
ยังไม่มีใครตอบได้…
ขณะที่ยังมีอีกประเด็นที่น่าสนใจ…ถ้าไปดูรายชื่อผู้ถือหุ้น META ที่แจ้งต่อตลาดหลักทรัพย์ฯ ณ วันที่ 14 เม.ย. 2563 จะพบว่า มีขาใหญ่ถือเยอะ อย่างเช่น “วิชัย วชิรพงศ์” หรือที่รู้จักในนามเสี่ยยักษ์ และยังมี “วชิรพงศ์” คนอื่น ๆ อีกด้วย
น่าคิดว่า ช่วงฟลอร์ 5 วันนั้น บรรดาขาใหญ่ออกของหรือเปล่า..?
แต่ถ้ายังอยู่ต่อก็ถือว่าใจถึง…สงสัยยังเชื่อมือ META…
หรือไม่แน่ว่าช่วงฟลอร์ 5 วัน อาจไปกันหมดแล้ว…ก็เป็นไปได้
ของอย่างนี้ไม่เข้าใครออกใครหรอกนะ…
…อิ อิ อิ…